b'\n_START_ARTICLE_\nJonavos \xc5\xa0v. apa\xc5\xa1talo Jok\xc5\xabbo parapija\n_START_PARAGRAPH_\nJonavos \xc5\xa0v. apa\xc5\xa1talo Jok\xc5\xabbo parapija\xc2\xa0\xe2\x80\x93 parapija Jonavoje (Jonavos dekanatas, Kauno arkivyskupija). Veikia Jonavos \xc5\xa0v. apa\xc5\xa1talo Jok\xc5\xabbo ba\xc5\xbeny\xc4\x8dia ir Tremtini\xc5\xb3 koply\xc4\x8dia (Jonavos kapin\xc4\x97se). Gretimos parapijos\xc2\xa0\xe2\x80\x93 Jonavos \xc5\xa0v. apa\xc5\xa1talo Jono parapija, \xc5\xbdeimi\xc5\xb3 parapija, Kulvos parapija, Skaruli\xc5\xb3 parapija ir kt._NEWLINE_Klebonas kun. Audrius Mikitiukas (g. 1978\xc2\xa0m.). Vikarai\xc2\xa0\xe2\x80\x93 kun. Gintaras Blu\xc5\xbeas OFS (g. 1978\xc2\xa0m.), kun. Remigijus Kuprys (g. 1965), altarista jubiliatas monsinjoras Vincas Pranckietis (g. 1923\xc2\xa0m.)._NEWLINE_Adresas\xc2\xa0\xe2\x80\x93 Vilniaus g. 11, LT-55189, Jonava.\n_START_SECTION_\nOrganizacijos\n_START_PARAGRAPH_\n1991\xc2\xa0m. gruod\xc5\xbeio 10 d. \xc4\xafsik\xc5\xabr\xc4\x97 moksleiviai ateitininkai\xc2\xa0\xe2\x80\x93 \xc5\xa0v. Vincento Paulie\xc4\x8dio kuopa (dvasios vadas\xc2\xa0\xe2\x80\x93 V. Pranckietis), kurios atstovai gruod\xc5\xbeio 26 d. dalyvavo ateitinink\xc5\xb3 \xc5\xbeiemos akademijoje (Anyk\xc5\xa1\xc4\x8diuose). 1992\xc2\xa0m. bir\xc5\xbeelio 14 d. vyko ateitinink\xc5\xb3 \xc4\xaf\xc5\xbeodis, priimti nauji ateitininkai jaunu\xc4\x8diai (Jaunu\xc4\x8di\xc5\xb3 ateitinink\xc5\xb3 s\xc4\x85junga). V\xc4\x97liau \xc4\xafkurtas Kataliki\xc5\xa1ko jaunimo centras VARTAI (vadov\xc4\x97 Inga Kuuzeorg\xe2\x80\x93Petrikonien\xc4\x97). Parapijoje veikia Jaunimo choras, Jaunimo maldos grup\xc4\x97, Katechetikos metodinis centras, \xc5\xa0eimos centras, Sumos choras, ministrantai, procesij\xc5\xb3 grup\xc4\x97, Marijos legionas ir kt.\n_START_SECTION_\nIstorija\n_START_PARAGRAPH_\n1922\xc2\xa0m. gruod\xc5\xbeio 13 d. \xc5\xbdemai\xc4\x8di\xc5\xb3 vyskupas Juozapas Jonas Skvireckas (1873\xe2\x80\x931959) \xc4\xafk\xc5\xabr\xc4\x97 Jonavos parapij\xc4\x85 (paskirtas klebonas\xc2\xa0\xe2\x80\x93 ligtolinis filialistas kun. Stanislovas Irtmanas). 1924\xc2\xa0m. sudarytas \xc5\xbdeimi\xc5\xb3 dekanatas, \xc4\xaf kur\xc4\xaf pateko ir Jonavos parapija. 1927\xc2\xa0m. liepos 28 d. paskirtas Jonavos klebonas Petras Vaitiek\xc5\xabnas (i\xc5\xa1buvo iki 1942 m. gruod\xc5\xbeio 31 d.). 1933\xc2\xa0m. paskirtas naujas vikaras\xc2\xa0\xe2\x80\x93 kun. Anatolijus Stanevi\xc4\x8dius. 1943\xc2\xa0m. gegu\xc5\xbe\xc4\x97s 5 d. paskirtas naujas klebonas\xc2\xa0\xe2\x80\x93 kun. Aloyzas Klimas, kuris art\xc4\x97jant frontui, pasitrauk\xc4\x97 \xc4\xaf Vokietij\xc4\x85. Soviet\xc5\xb3 okupacijos metais likusi\xc4\x85 be kunigo Jonavos ba\xc5\xbeny\xc4\x8di\xc4\x85 aptarnavo Kulvoje gyven\xc4\x99 kunigai Antanas Sekliuckas ir Henrikas Kitauskas._NEWLINE_1948\xc2\xa0m. vasario m\xc4\x97n. buvo paskirtas naujas klebonas Pranas Gai\xc5\xbeauskas. Atsisak\xc4\x99s mok\xc4\x97ti didelius pajam\xc5\xb3 mokes\xc4\x8dius ir susipyk\xc4\x99s su Jonavos finans\xc5\xb3 inspektoriumi I. Bobrovu, per 24 val. tur\xc4\x97jo palikti Jonav\xc4\x85. 1950\xc2\xa0m. pavasar\xc4\xaf paskirtas tuometinis Upnink\xc5\xb3 klebonas kun. Pijus \xc4\x8ci\xc5\xbeauskas (1990\xc2\xa0m. gruod\xc5\xbeio m\xc4\x97n. i\xc5\xa1vyko gydytis \xc4\xaf Vilni\xc5\xb3). Klebonavimo metu Jonavoje 20 met\xc5\xb3 praleido ir kunigas prof. Juozas Grigaitis. 1974\xc2\xa0m. baland\xc5\xbeio m\xc4\x97n. klebonas Vincas Pranckietis. 1990\xc2\xa0m. spalio 24 d. Jonavos rajono valdybos potvarkiu Jonavos ba\xc5\xbeny\xc4\x8diai prie naudojamo 0,19 ha sklypo Vilniaus gatv\xc4\x97je pridedama 0,44 ha ne \xc5\xbeem\xc4\x97s \xc5\xabkio paskirties naudmen\xc5\xb3, dovanojamas atitinkamame sklype esantis gara\xc5\xbeas. Vienuolyno remonto darb\xc5\xb3 i\xc5\xa1laidas (10 763 rubli\xc5\xb3) padengia rajono biud\xc5\xbeetas._NEWLINE_1991\xc2\xa0m. kovo 25 d. parapijai gr\xc4\x85\xc5\xbeintas Jonavos vienuolynas (pastate veik\xc4\x97 Higienos centras). 1991\xc2\xa0m. bir\xc5\xbeelio m\xc4\x97n. paskirtas diakonas Ri\xc4\x8dardas Rutkauskas, netrukus\xc2\xa0\xe2\x80\x93 vikaras Vladas Jasionis. 1992\xc2\xa0m. Panaikintas \xc5\xbdeimi\xc5\xb3 dekanatas, \xc4\xafkurtas Jonavos dekanatas. Pavasar\xc4\xaf ateitininkus aplanko ateitininkas prof. Arvydas \xc5\xbdygas. Gegu\xc5\xbe\xc4\x97s m\xc4\x97nes\xc4\xaf paskirtas vikaras Saulius Venckauskas. Vasar\xc4\x85 i\xc5\xa1 Lenkijos atvyksta grafas Mykolas Kosakovskis. 1992\xc2\xa0m. liepos 26 d. \xc5\xa0v. Jok\xc5\xabbo atlaidai, teikiamas Sutvirtinimo Sakramentas. Dalyvauja kardinolas Vincentas Sladkevi\xc4\x8dius (1920\xe2\x80\x932000), vyskupai Vladas Michelevi\xc4\x8dius (1924\xe2\x80\x932008) ir Sigitas Tamkevi\xc4\x8dius (g. 1938\xc2\xa0m.)._NEWLINE_1994\xc2\xa0m. paskirtas naujas klebonas kun. K\xc4\x99stutis Grabauskas (v\xc4\x97liau\xc2\xa0\xe2\x80\x93 Kauno arkikatedros klebonas). 1997\xc2\xa0m.\xc2\xa0\xe2\x80\x93 klebonas ir Jonavos dekanato dekanas kun. Vytautas Grigaravi\xc4\x8dius. Kur\xc4\xaf laik\xc4\x85 dirba diakonas Vygandas \xc5\xbdentelis, v\xc4\x97lesnis \xc5\xbdeimi\xc5\xb3 ir Kulvos parapij\xc5\xb3 klebonas (v\xc4\x97liau suspenduotas). 2002\xc2\xa0m.\xc2\xa0\xe2\x80\x93 klebonas Valdas Pau\xc5\xbea; baland\xc5\xbeio 28 d. aukoja pirm\xc4\x85sias \xc5\xa1v. Mi\xc5\xa1ias, kurias koncelebruoja ir naujas vikaras altarista Vladas Luzgauskas. 2002\xc2\xa0m. rugpj\xc5\xab\xc4\x8dio m\xc4\x97n. Valdas Pau\xc5\xbea pasitraukia i\xc5\xa1 Jonavos parapijos, jam taikoma suspensa. Paskirtas klebonas Sigitas Bitkauskas, kartu ir naujas Jonavos dekanato dekanas. 2007\xc2\xa0m. liepos 2 d. Jonavos parapijos klebonu ir Jonavos dekanato dekanu paskirtas kun. Audrius Mikitiukas.'